Despatch sanger wen platekontrak | News24
Despatch sanger wen platekontrak
=Elandre Schwartz Foto: VERSKAF
Die 21-Jarige Elandre Schwartz van Despatch het kitaar in die hand vir 'n regstreekse optrede op Bok Radio 98.9 FM en Bok TV ingestap en nie geweet hy gaan met 'n platekontrak van Select Musiek daar uitstap!
Bok Radio Brêkfis aanbied-ers, Wimpie van der Sandt en Le-Lue Roode het dié talentvolle sanger uitgenooi om 'n akoestiese uitvoering van 'n paar liedjies – soos Bruce Springsteen se "Tougher than the rest" en Josh Turner se "Your man", sowel as van sy eie nuutskeppings – op die lug te doen.
Net soos wat hy al met talle gehore gedoen het, het hy die hele ateljee in vervoering gehad met sy merkwaardige talent en diep stem, onbewus van die feit dat sy lewe na die tweede liedjie, op die heel beste manier, op sy kop gedraai sou word!
Ernst Kleinhans van Select Musiek was op die ateljeelyn besig om te luister, reg met die woorde wat Elandre, en almal in die ateljee, in trane gehad het: "Ek gaan op die lug, offisieël vir jou 'n platekontrak aanbied by Select Musiek wat 'n afdeling is van Sony Music Entertainment. Jy verdien om gehoor te word, jy verdien om 'n CD daarbuitekant te hê en jou talent met die mense te deel".
In die ateljee was daar vir 'n geruime tyd geweldige emosie en min woorde. Elandre het uiteindelik gesê, "Julle het sopas my hele lewe verander en ek hoop julle weet dit. Ek wil net vir julle dankie sê, en eendag, ek weet nie wat wag vir my nie, maar ek sal altyd vir julle dankie sê!"